Die Suid-Afrikaanse Steenkool, Olie- en Gaskorporasie Beperk, bekend as Sasol, is op 26 September 1950 as maatskappy geregistreer. Aangestel in die eerste direksie was FJ du Toit as voorsitter en PE Rousseau as besturende direkteur. Die geskikste plek vir die oprigting van die fabriek was die noordoostelike hoek van die Vrystaat, waar 'n groot steenkoolveld geleë is, en naby die Vaalrivier wat as waterbron dien. Die nabygeleë Witwatersrand as die land se belangrikste afsetgebied vir Sasol se produkte, was 'n verdere voordeel.
Op 5 Desember 1974 is die oprigting van 'n tweede Sasol aangekondig. Sedertdien het die dorp Secunda op die Oos-Transvaalse hoëveld verrys.
Sasol was ook 'n keer die borg van die Springbokke se truie en is steeds die borg vir Sasol Tigers Aerobatic, die span wat die Aero L-29 Delfin vlieg.
In 1979 was Sasol ook 'n borg van die Suid-Afrikaanse Nasionale Jeugorkes en het hulle hierdie stigting vir baie jare bly borg.